ΕΛΛΗΝΙΚΗ ΔΗΜΟΚΡΑΤΙΑ
ΕΙΡΗΝΟΔΙΚΕΙΟ ΚΑΛΥΜΝΟΥ                                     
                                                    ΑΝΑΚΟΙΝΩΣΗ
Λαμβάνοντας υπόψη την υπ' αριθμ. Δ1α/ΓΠ.οικ.:22439 (ΦΕΚ 1441Β΄/10-4-2021) Κοινή Υπουργική Απόφαση ανακοινώνεται ότι μέχρι την 19η-4-2021 και ώρα 06.00’ θα ισχύσουν τα εξής αναφορικά με τη λειτουργία του Ειρηνοδικείου Καλύμνου:
Θα πραγματοποιούνται καταθέσεις δικογράφων όλων των διαδικασιών, συμπεριλαμβανομένων των ένδικων μέσων και των αιτήσεων παροχής νομικής βοήθειας, καθώς και των αιτήσεων έκδοσης διαταγών πληρωμής και απόδοσης χρήσης μισθίου. Η κατάθεση δικογράφων θα πραγματοποιείται καθημερινά από τους πληρεξούσιους δικηγόρους καθένας από τους οποίους θα μπορεί να καταθέσει μέχρι δύο (2) δικόγραφα.
ΔΕΝ θα κατατίθενται αιτήσεις έκδοσης κληρονομητηρίων, αναγνώρισης/τροποποίησης σωματείων ούτε αιτήσεις για δημοσίευση διαθηκών.
Θα πραγματοποιούνται δηλώσεις τρίτου, αποποιήσεις κληρονομίας και θα χορηγούνται αντίγραφα και απόγραφα αποφάσεων.
[bookmark: _GoBack]ΔΕΝ θα πραγματοποιούνται βεβαιώσεις γνησίου της υπογραφής για συναινετικά διαζύγια. 
Θα δημοσιεύονται αποφάσεις και διατάξεις.
Θα πραγματοποιείται κατάθεση προτάσεων και σχετικών εγγράφων και προσθήκης-αντίκρουσης κατ’ άρθρο 237 παρ. 1 και 2 ΚΠολΔ καθώς και κατά τα άρθρα 4H και 4Θ του Ν. 3869/2010, όπως τα δύο τελευταία άρθρα προστέθηκαν με το άρθρο 1 Ν.4745/2020.
Θα διενεργείται προκαταρκτική εξέταση-προανάκριση.
Αιτήσεις χορήγησης και ανάκλησης προσωρινών διαταγών θα συζητούνται διά υπομνημάτων των πληρεξούσιων δικηγόρων των διαδίκων χωρίς εξέταση μαρτύρων.
Θα πραγματοποιείται κατάθεση αιτήσεων εγγραφής, εξάλειψης ή μεταρρύθμισης συναινετικών προσημειώσεων οι οποίες θα συζητούνται σύμφωνα με τα οριζόμενα στο άρ. 161 παρ. 1 και 2 του ν.4764/2020 όπως η ισχύς του παρατάθηκε έως τις 30-6-2021 δυνάμει της υπ’ αρ. 16737/30-3-2021 απόφασης του Υπουργού Δικαιοσύνης (ΦΕΚ Β’ 1226/30-3-2021).
Θα διενεργούνται ένορκες βεβαιώσεις μόνο κατόπιν κλήσεως του αντιδίκου. 
Η αίτηση έκδοσης πιστοποιητικών καθώς και η χορήγησή τους θα πραγματοποιείται αποκλειστικά και μόνο ηλεκτρονικά στο e-mail eirkalymnou@gmail.com και χωρίς τη φυσική παρουσία των αιτούντων. Επίσης θα χορηγούνται αντίγραφα διαθηκών μετά από αποστολή αιτήματος στην ως άνω ηλεκτρονική διεύθυνση και η παραλαβή τους θα γίνεται αυστηρώς και μόνο κατόπιν ραντεβού.  
Κάθε άλλο ζήτημα που δεν ρυθμίζεται στην παρούσα ή έχει κατεπείγοντα χαρακτήρα θα επιλύεται από την Ειρηνοδίκη Υπηρεσίας.
Περαιτέρω ενόψει της δικασίμου της 14ης-4-2021 ανακοινώνεται ότι αναστέλλονται οι δίκες των πολιτικών δικαστηρίων με εξαίρεση
1. Τις δίκες της τακτικής διαδικασίας οι οποίες εκδικάζονται σύμφωνα με τις διατάξεις του ν. 4335/2015 (Α' 87).
 2. Τις δίκες εκούσιας με αντικείμενο την κήρυξη ιδιόγραφης διαθήκης κυρίας, τις δίκες ανακοπών κατά της εκτελεστικής διαδικασίας, τις δίκες εργατικών διαφορών και τις δίκες ασφαλιστικών μέτρων που έχουν ως αντικείμενο εργατικές διαφορές, ανακοπές και αιτήσεις αναστολής κατά της εκτελεστικής διαδικασίας, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, ευρωπαϊκή διαταγή δέσμευσης λογαριασμού κατ’ άρ. 738Α ΚΠολΔ, τις ανακλήσεις αυτών καθώς και τις σχετικές με αυτές διαφορές του άρ. 702 ΚΠολΔ, στις οποίες δύνανται να εξετάζονται μάρτυρες στο ακροατήριο.
3. Τις δίκες εκούσιας δικαιοδοσίας, τις δίκες που αφορούν ειδικούς νόμους οι οποίες δικάζονται με τη διαδικασία της εκούσιας δικαιοδοσίας και τις δίκες του ν. 3869/2010 και του άρθρου 1 του ν. 4745/2020 (Α' 214), στις οποίες δεν εξετάζονται μάρτυρες και διεξάγονται αποκλειστικά με τη δυνατότητα προσκόμισης ενόρκων βεβαιώσεων. Στην περίπτωση αυτή, λαμβάνει χώρα την προτεραία της δικασίμου εργάσιμη ημέρα και μέχρι ώρα 12.00 μεσημβρινή έγγραφη δήλωση των πληρεξουσίων δικηγόρων των διαδίκων, η οποία κοινοποιείται στη γραμματεία του δικαστηρίου με τη χρήση ηλεκτρονικής αλληλογραφίας, ότι η συγκεκριμένη υπόθεση θα εκδικαστεί χωρίς την εξέταση μαρτύρων. Οι πληρεξούσιοι δικηγόροι υποχρεούνται να αποστέλλουν τις ανωτέρω δηλώσεις στην ηλεκτρονική διεύθυνση της γραμματείας eirkalymnou@gmail.com, με όλα τα στοιχεία ταυτοποίησης της υπόθεσης καθώς και την με σφραγίδα και υπογραφή τους. Οι ίδιοι θα πρέπει να παρίστανται στο ακροατήριο αυτοπροσώπως και να προσκομίζουν τις προτάσεις και τα σχετικά τους. Εάν δεν γίνει δήλωση την προτεραία εργάσιμη ημέρα της δικασίμου από όλους τους διαδίκους ότι δεν θα εξετάσουν μάρτυρα, η υπόθεση αποσύρεται και δεν συζητείται χωρίς να απαιτείται η παρουσία των πληρεξουσίων δικηγόρων των διαδίκων. 
Για όλες τις ως άνω περιπτώσεις των δικών που εξαιρούνται από την αναστολή και διεξάγονται, πλην των δικών της νέας τακτικής, παρέχεται η δυνατότητα συναινετικής αναβολής σύμφωνα με την παρ. 3 του άρθρου 83 του ν.4790/2021, με κοινή ανέκκλητη δήλωση των πληρεξουσίων δικηγόρων κατ' άρθρ. 242 παρ. 2 ΚΠολΔ κατ' απόκλιση της παρ. 2 του άρθρ. 115 ΚΠολΔ, η οποία υποβάλλεται στην αυτή ως άνω ηλεκτρονική διεύθυνση μέσω μηνύματος ηλεκτρονικού ταχυδρομείου το αργότερο μέχρι την 12η ώρα της προηγούμενης της δικασίμου εργάσιμης ημέρας. Επίσης, στις υποθέσεις που επιτρέπεται η εξέταση μαρτύρων στο ακροατήριο, εφόσον όλοι οι διάδικοι δεν επιθυμούν να εξετάσουν κατά τη συζήτηση των υποθέσεων μάρτυρα, μπορούν να το δηλώσουν στη γραμματεία του δικαστηρίου μέσω μηνύματος ηλεκτρονικού ταχυδρομείου, το αργότερο μέχρι τη δωδεκάτη ώρα της προηγούμενης της δικασίμου εργάσιμης ημέρας, προκειμένου η συζήτηση της υπόθεσής τους να τεθεί στην αρχή του πινακίου ή εκθέματος.
Οι υποθέσεις που αποσύρονται θα επαναπροσδιορίζονται οίκοθεν.
ΕΠΙΣΗΜΑΙΝΕΤΑΙ ΟΤΙ: Η εξυπηρέτηση των πληρεξούσιων δικηγόρων και των πολιτών για τη διενέργεια των ανωτέρω επιτρεπόμενων ενεργειών θα γίνεται ΑΥΣΤΗΡΑ ΚΑΙ ΑΠΟΚΛΕΙΣΤΙΚΑ κατόπιν ραντεβού με τη γραμματέα του παρόντος Δικαστηρίου στο τηλέφωνο 2243022950  ή στο email eirkalymnou@gmail.com και με χρονικό καταμερισμό ανά 20 λεπτά. 
ΥΠΕΝΘΥΜΙΖΕΤΑΙ ΟΤΙ: Άπαντες οι εισερχόμενοι στο κατάστημα του Ειρηνοδικείου υποχρεούνται: 1) Να φορούν μάσκα και να χρησιμοποιούν αντισηπτικό (υπάρχει διαθέσιμο στους χώρους του Ειρηνοδικείου) 2) Να τηρούν απόσταση μεταξύ τους τουλάχιστον 1,5 μέτρο 3) ΝΑ ΕΙΣΕΡΧΟΝΤΑΙ ΕΝΑΣ-ΕΝΑΣ ΣΤΟΥΣ ΧΩΡΟΥΣ ΤΩΝ ΓΡΑΦΕΙΩΝ ΤΟΥ ΕΙΡΗΝΟΔΙΚΕΙΟΥ ΚΑΛΥΜΝΟΥ.

                                                    Κάλυμνος, 12-4-2021
                                                      Η Δόκιμη Ειρηνοδίκης
                                                        Ελένη Προδρόμου

ΚΟΙΝΟΠΟΙΗΣΗ ΠΡΟΣ ΔΣ ΚΩ.
